ברנדון נייט

ברנדון עמנואל נייט (באנגלית: Brandon Emmanuel Knight; נולד ב-2 בדצמבר 1991) הוא כדורסלן אמריקאי, המשחק בעמדות הרכז והקלע. נייט נולד במיאמי שבפלורידה, וגדל בפורט לודרדייל הסמוכה. בשנתו השלישית בתיכון בו למד, "פיין קרסט", הוביל נייט את קבוצתה לזכייה באליפות התיכונים של פלורידה, תוך שהוא מעמיד ממוצעים של 31.8 נקודות, 8.2 ריבאונדים ו-5.6 אסיסטים למשחק. בסיום העונה הוכרז נייט כ"שחקן התיכונים המצטיין של פלורידה" (Florida's Mr. Basketball). בשנתו האחרונה בתיכון נפצע נייט במהלך חצי גמר אליפות התיכונים, שאחריו הפסידה הקבוצה במשחק הגמר. ממוצעיו של נייט בעונה זו עמדו על 32.5 נקודות, 8.6 ריבאונדים ו-4 אסיסטים למשחק, ובסיום העונה זכה בתואר "שחקן התיכונים המצטיין" בפעם השנייה ברציפות. כמו כן זומן נייט להשתתף במשחק מקדונלד'ס אול-אמריקן, ואף קלע את סל הניצחון במשחק. לאחר לימודיו התיכוניים בחר נייט ללמוד באוניברסיטת קנטקי. בעונת הפרשמן שלו, הוביל נייט את הקבוצה עד פיינל פור טורניר אליפות המכללות. במשחק חצי הגמר נגד אוניברסיטת קונטיקט קלע נייט 17 נקודות, אך קבוצתו הפסידה לאלופה שבדרך בתוצאה 55–56. לאורך אותה עונה קלע נייט 17.3 נקודות למשחק, ונכלל ב"חמישיית העונה של המחוז הדרום-מערבי" (All-SEC first team). בסיום עונתו הראשונה במכללה הודיע נייט כי יעמיד עצמו לבחירה בדראפט ה-NBA. נייט נבחר בבחירה השמינית בדראפט 2011 על ידי קבוצת דטרויט פיסטונס. את עונתו הראשונה ב-NBA סיים נייט כקלע השני בטיבו מבין הרוקיז בליגה, עם ממוצע של 12.8 נקודות למשחק (אחרי קיירי אירווינג), ונבחר לחמישיית הרוקיז של העונה. בשתי עונותיו בדטרויט שימש נייט כרכז הפותח של הקבוצה, והעמיד ממוצעים של 13.1 נקודות ו-3.9 אסיסטים למשחק. בפגרת המשחקים שלפני עונת 2013/2014 הועבר נייט בטרייד למילווקי באקס, יחד עם כריס מידלטון וסלאבה קראבצוב, בתמורה לברנדון ג'נינגס. במילווקי שיפר נייט את ממוצעיו לכ-17.9 נקודות ו-5.1 אסיסטים למשחק. ב-23 בדצמבר 2013 מסר נייט שיא קריירה של 14 אסיסטים בהפסד קבוצתו לשארלוט בובקאטס. כשבוע לאחר מכן נייט קלע שיא קריירה של 37 נקודות, בניצחון קבוצתו על לוס אנג'לס לייקרס. בעונת 2014/2015 שותף נייט באתגר הכישורים במסגרת סוף-שבוע האולסטאר, והפסיד בגמר התחרות לפטריק בוורלי. ב-19 בפברואר 2015, במהלך עונת 2014/15, נשלח נייט לפיניקס סאנס כחלק מטרייד משולש ששלח את מייקל קרטר-ויליאמס מפילדלפיה 76' למילווקי באקס. בהמשך העונה נפצע נייט בקרסולו ונאלץ לעבור ניתוח ארתרוסקופיה שהשבית אותו עד סיום העונה. בפגרת המשחקים שלפני עונת 2015/2016 חתם על הארכת חוזה בפיניקס ל-5 שנים עבור 70 מיליון דולר. ב-17 בנובמבר 2015 השיג נייט את הטריפל דאבל הראשון שלו בקריירה, כשקלע 30 נקודות, הוריד 10 ריבאונדים ומסר 15 אסיסטים בניצחון קבוצתו את לוס אנג'לס לייקרס. בעונת 2016/2017 שימש נייט לראשונה כשחקן ספסל קבוע, כמחליפם של אריק בלדסו ודווין בוקר בשתי עמדות הגארד. על אף שהיה בריא לחלוטין והציג יכולת טובה, מאמן הסאנס ארל ווטסון החליט שלא לשתף את נייט ב-24 המשחקים האחרונים של אותה עונה, על מנת לפנות דקות משחק לשחקנים הצעירים של הקבוצה. ביולי 2017 קרע נייט את הרצועה הצולבת הקדמית בברכו השמאלית, ופורסם כי יאלץ להחמיץ את כל עונת 2017/2018. ב-31 באוגוסט 2018 נשלח בטרייד ליוסטון רוקטס, יחד עם מרקיז כריס, בתמורה לראיין אנדרסון ודיאנטוני מלטון. ב-12 משחקיו בקבוצה שותף ל-9.8 דקות בממוצע למשחק בלבד, בהן קלע 3.0 נקודות למשחק. ב-7 בפברואר הועבר לקליבלנד קאבלירס, כחלק מטרייד משולש עם סקרמנטו קינגס. בפברואר 2020 הועבר יחד עם ג'ון הנסון בטרייד לדטרויט פיסטונס, בתמורה לאנדרה דראמונד. בשל שביתת שחקנים ב-NBA התקיימו בעונת 2011/2012 66 משחקים בלבד. לא שיחק לכל אורך עונת 2017/2018 בשל פציעה. מדיה וקבצים בנושא ברנדון נייט בוויקישיתוף ברנדון נייט, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN סיכום משחק גמר אליפות התיכונים 2010, באתר rivals.com נייט חותם באוניברסיטת קנטקי, באתר nydailynews.com סיכום משחק חצי גמר אליפות המכללות 2011, באתר espn.com נייט מעמיד עצמו לבחירה בדראפט ה-NBA, באתר espn.com רשימת הנבחרים בדראפט 2011, באתר nba.com חמישיות הרוקיז של העונה, באתר basketball-reference.com סיכום המשחק בין הבאקס לבובקאטס, באתר basketball-reference.com סיכום המשחק בין הבאקס ללייקרס, באתר basketball-reference.com אתגר הכישורים 2015, באתר nba.com נייט נשלח בטרייד לפיניקס סאנס, באתר nba.com נייט ניתוח ארתרוסקופיה בקרסול, באתר nba.com נייט חותם על הארכת חוזה בפיניקס, באתר espn.com Knight's triple-double lifts Suns to 120-101 win over Lakers, באתר nba.com‏, 17 בנובמבר 2015 Report: Phoenix Suns will sit Brandon Knight for rest of season, באתר nba.com‏, 17 במרץ 2017 Brandon Knight Injury Update, באתר הרשמי של פיניקס סאנס, 25 ביולי 2017 מערכת וואלה! ספורט‏, ריאן אנדרסון יעבור מיוסטון לפיניקס, ברנדון נייט יעשה את הדרך ההפוכה, באתר וואלה, 31 באוגוסט 2018 נייט נשלח בטרייד לקליבלנד, באתר הקבוצה, 8 בפברואר 2019 דטרויט מצרפת את הנסון ונייט, באתר הקבוצה, 6 בפברואר 2020